Райнер Мария Рилке
Аз знам
живял е Микеланджело…

Превод от немски: Петър Велчев, 1979

chitanka.info

Аз знам — живял е Микеланджело,

за него съм прочел безброй неща.

Той сякаш над земята полетя —

гигант с чело,

забравило безмерността.

При нас се връща той като човек,

в когото хубостта на всеки век —

залязвайки — оглежда своя лик.

Товара му повдига той и с вик

го хвърля в пропастта на свойта гръд.

Със скръб и радост пълен бе светът.

Но той живота в камък преразказа,

като един предмет ни го показа.

Надмогна волята му само бог —

тогава той обикна го с омраза,

задето бе така висок.

1899

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.